Buurtwag vind voertuig vol plofstof ná plaasaanval | Maroela Media
By nadere ondersoek is plofstof onder meer in die voertuig gevind.
Die AfriForum-buurtwag in Witrivier in Mpumalanga het in samewerking met die polisie, Hi-Tech Security en Netstar Maandag in die vroeë oggendure op 'n voertuig vol plofstof afgekom.
Hennie Bekker, AfriForum se Laeveld-distrikskoördineerder, het gesê die Toyota Fortuner is vroeër tydens 'n gewapende rooftog op 'n plaas gesteel.
'n Boer, wat ook 'n buurtwaglid is, het grensdrade op sy plaas nagegaan toe hy oorrompel en vasgebind is. Die aanvallers het met sy voertuig weggejaag.
Die boer is ongedeerd.
Bekker het gesê die Witrivier-buurtwag is Sondagaand laat van die voorval in kennis gestel en 'n soektog na die verdagtes en voertuig is van stapel gestuur.
Lede van die buurtwaglede het die silwer Fortuner by 'n vulstasie in Kabokweni opgemerk waar die verdagtes brandstof ingegooi het. Die voertuig se nommerplate was toe reeds verwyder. Buurtwaglede op die patrollie het die voertuig weer omstreeks 01:00 Maandag by Casterbridge, in die rigting van Numbi, opgemerk. Buurtwaglede en die polisie het die voertuig agternagesit en dit tot by Masoyi gevolg.
Sommige van die items wat na die jaagtog in die voertuig gevind is.
Joe Pelser van die Witrivier-buurtwag het gesê die voertuig is eindelik naby Ga-Tshwene afgetrek, waarna twee insittendes gevlug het.
Die buurtwaglede het verdagte sakke in die voertuig opgemerk. Die polisie het vasgestel dat dit plofstof bevat en die plofstofeenheid is ook na die toneel ontbied.
"Ons wil almal bedank vir die goeie samewerking met die opsporing van die voertuig. Mense moet meer paraat wees en betrokke raak in hul gemeenskappe," het Pelser gesê.
Brig. Leonard Hlathi, polisiewoordvoerder in Mpumalanga, het gesê die vermoede bestaan dat die plofstof moontlik tydens transito- of kitsbankrooftogte gebruik sou word. Die polisieondersoek moet nog vasstel waarvandaan dit afkomstig is.
Hierdie laat ń mens wonder of hulle nou al plofstof ook wil gebruik in plaasaanvalle of soek hulle net ń lekker groot voertuig vir ń transito rooftog.
Baie goeie werk aan die manne dit is net jammer die rowers het weggekom. Die plofstof is nie vir hul 'n probleem nie want daar is meer van waar dit vandaan kom hul kry dit by die vriende by die myne. Ek hoop en bid net dat hul gevang sal word ek glo hul het reeds 'n lys van misdaad.
Hoe is dit dat rowers en moordenaars alewig steeds op vrye voet is.
Omrede ons n vrot polisie mag het dit is ook die rede hoekom ons buurtwagte,gpf het om die polisie se werk te doen ,wat hulle eintlik vir die gemeenskap beteken sal ook net hulle weet.